РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број 06-2/140-23

7. јул 2023. године

Б е о г р а д

З А П И С Н И К

16. СЕДНИЦЕ ОДБОРА ЗА ПОЉОПРИВРЕДУ, ШУМАРСТВО

И ВОДОПРИВРЕДУ, ОДРЖАНЕ 6. ЈУЛА 2023. ГОДИНЕ

Седница је почела у 11,00 часова.

Седници је председавао Маријан Ристичевић, председник Одбора.

Седници су присуствовали чланови Одбора: Милица Обрадовић, Милосав Милојевић, Милија Милетић, Момир Стојилковић, мр Акош Ујхељи, др Ненад Митровић, Дејан Игњатовић, Милован Јаковљевић и Ило Михајловски.

Седници су присуствовали заменици чланова Одбора: Никола Бокан (заменик Верољуба Матића), Иван Карић (заменик Дијане Радовић) и Бранко Вукајловић (земеник Зорана Сандића).

Седници нису присуствовали чланови Одбора: Драган Јовановић, др Анна Орег, Мирослав Алексић и Марко Ристић, нити њихови заменици.

Седници је присуствовао и народни посланик Мирко Острогонац, који није члан Одбора.

Седници су присуствовали представници Министарства пољопривреде, шумарства и водопривреде: Милош Петровић, директор Управе за ветерину, Јасмина Миљковић, начелник Одељења за управљање ИПАРД програмом.

Пре утврђивања дневног реда његову допуну је предложио народни посланик Милован Јаковљевић са тачком Проблеми у малинарству. Одбор већином гласова (4 за, 1 против, 7 уздржано, 1 није гласао) није прихватио овај предлог за допуну дневног реда, али су се чланови Одбора усагласили да се на неку од следећих седница Одбора позову представници Министарства и да би се расправљало о проблемима у малинарству.

Председник Одбора је потом затражио да се чланови Одбора изјасне о целокупном дневном реду, те је Одбор једногласно (13 за) усвојио следећи:

Д н е в н и р е д:

1. Разматрање Предлога закона о потврђивању Секторског споразума између Владе Републике Србије и Европске комисије о механизмима примене финансијске помоћи Уније Републици Србији у оквиру Инструмента за претприступну помоћ у области подршке програма руралног развоја (ИПАРД 3), који је поднела Влада (број 011-1283/23 од 30. јуна 2023. године);
2. Стање са заразним болестима у Републици Србији и региону код домаћих и дивљих животиња, са акцентом на болест афричке куге свиња.

Прва тачка дневног реда - Разматрање Предлога закона о потврђивању Секторског споразума између Владе Републике Србије и Европске комисије о механизмима примене финансијске помоћи Уније Републици Србији у оквиру Инструмента за претприступну помоћ у области подршке програма руралног развоја (ИПАРД 3).

Јасмина Миљковић, начелник Одељења за управљање ИПАРД програмом, је образлагала Предлог закона и истакла да је предуслов да Република Србија почне да користи финансијска средства намењена за ИПАРД 3 програм потврђивање овог споразума који је већ потписан од стране националног ИПАРД координатора, тј. министарке за европске интеграције и ЕУ. Овај споразум произилази из оквирног споразума којим су регулисане све ИПА помоћи Републике Србије. Кроз ИПАРД 3 програм Републици Србији је намењено 288 милиона евра европског доприноса. Националним кофинансирањем је намењено још 92 милиона евра, тако да укупно са доприносом корисника који су, такође, у обавези да уложе део средстава то је око 580 милиона евра инвестиција у наредних десет година у делу руралног развоја. Програм ИПАРД 3 је усвојила Европска комисија а предуслов за спровођење је ова ратификација. Споразум садржи опште одредбе, правила о управљању од стране Републике Србије, правила програмирања, укратко, даје један општи оквир за спровођење помоћи програма ИПАРД 3.

У наставку седнице Јасмина Миљковић је одговарала на питања која су постављали народни посланици. Говорећи о ИПАРД 2 програму изнела је податак да је његова вредност на почетку спровођења износила 175 милиона евра. На дан 4. јул 2023. године укупно је одобрено 90% захтева док је проценат исплаћене подршке износио 34,84%. То износи 53,54 милиона евра ЕУ доприноса, а укупно је исплаћено, укључујући и допринос Републиике Србије, 71,38 милиона евра. По пројекцијама Управе за аграрна плаћања до краја године исплатиће се још 20 милиона евра. Формално још не постоји потврда о продужетку рока за програм ИПАРД 2 али већ су обављени преговори и постоје очекивања да се до краја 2024. године искористи 70% средстава. Када је реч о руралној јавној структури постоји велики интерес да се у њу улаже кроз ИПАРД програм. То је мера 6 у оквиру ИПАРД 3 програма. Корисници те мере су јединице локалне самоуправе па је потребно да се њихови представници оспособе за рад на набавкама. Предвиђено је да се ИПАРД 3 програмом инвестира у изградњу и реконструкцију путева, канализацију, водоснабдевање, управљање отпадом и снабдевање енергијом. То су сектори који су предвиђени ИПАРД 3 програмом а јединице локалне самоуправе ће моћи да буду корисници оног тренутка када се та мера акредитује код Европске комисије. У оквиру укупног буџета који износи 288 милиона евра за меру 6 је издвојено 18% и предвиђено је да се крене у поступак акредитације 2024. године. Такође, министарство се труди да изнађе могућност да реши проблем који млади корисници ИПАРД програма имају са банкарским гаранцијама јер су оне једино средство обезбеђења за добијање аванса, тако што се траже и други механизми за авансну испату корисницима. Поред тога уведен је и механизам индексације цена због кретања цена на тржишту. Европска комисија је дозволила да се у фази исплате ради индексација у складу са порастом индекса цена на тржишту, што прати Републички завод за статистику. Када је реч о ливадама и пашњацима у оквиру ИПАРД 2 програма, мера 4 је планирана за акредитацију наредне године а она се односи на агроеколошке климатске мере и мере органске производње. Одабране су оне агроеколошке операције које се заправо и примењују у Републици Србији као што је затравњивање у међуредном простору код вишегодишњих засада и ротација усева. Дакле, корисници истих ће имати одређену надокнаду у петогодишњем периоду. На крају излагања, Јасмина Миљковић начелник Одељења за управљање ИПАРД-ом, је нагласила да је јако важно да сви корисници буду добро упознати са овим програмом, да мора бити обезбеђена добра комуникација и разумевање да би на време прикупили и предали документацију и добили припадајућа средства.

Одбор је већином гласова (12 за, 1 уздржан), а на основу члана 156. став 3. Пословника Народне скупштине закључио да поднесе Народној скупштини следећи

И з в е ш т а ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о потврђивању Секторског споразума између Владе Републике Србије и Европске комисије о механизмима примене финансијске помоћи Уније Републици Србији у оквиру Инструмента за претприступну помоћ у области подршке програма руралног развоја (ИПАРД 3).

За известиоца Одбора на седници Народне скупштине одређен је Маријан Ристичевић, председник Одбора.

Друга тачка дневног реда - Стање са заразним болестима у Републици Србији и региону код домаћих и дивљих животиња, са акцентом на болест афричке куге свиња.

Милош Петровић, директор Управе за ветерину, је образлажући другу тачку дневног реда истакао да су током 2023. године регистрована четири жаришта авијарне инфлуенце код дивљих птица у два управна округа и то у Севернобачком и Јужнобачком управном округу. После 12. јуна када је одјављено последње жариште није било нових случајева код дивљих и домаћих птица. Када је реч о вирусу атипичне куге живине ветеринарска служба активно ради на вакцинацији употребом вакцина које су произведене од лентогених сојева у циљу одржавања сталног имунитета код живине, и у том смислу је избегнута појава овог вируса. У децембру 2019. године престала је вакцинација свиња против класичне куге и до данас се ова болест није појавила. Међутим, то није случај са неким земљама у окружењу попут Румуније, Бугарске и Северне Македоније. Последњи случај болести плавог језика потврђен је у нашој земљи у новембру 2020. године, након тога је уследила кампања превентивне вакцинације која је завршена 30. јуна 2022. године, након чека није било позитивних случајеве код домаћих животиња. Када је реч о беснилу активно се ради на вакцинацији свих паса и мачака старијих од три месеца. Тренутно су у току и преговори о наставку кампање за оралну вакцинацију код лисица преко коришћења фондова двоструке намене ЕУ. У току ове године дијагностикована је и америчка куга пчелињег легла у седам газдинстава код 103 пчелиње заједнице. Када је реч о афричкој куги свиња, главни резервоари у природи су дивље свиње а на популацију домаћих свиња болест се преноси директним контактом или индиректно путем месних прерађевина уколико свиње дођу у контакт са контаминираном храном. У остатку Европе ситуација је, такође, сложена. У Румунији је забележено 130 жаришта код домаћих свиња и 209 жаришта код дивљих свиња, у Мађарској 297 жаришта код дивљих свиња, у БиХ у Семберији 23 жаришта код домаћих свиња, у Хрватској у Посавини 18 жаришта код домаћих свиња, што представља опасност за наш сточни фонд, посебно у Мачви и Срему. Болест се појавила и у Северној Македонији, Бугарској, Немачкој, Италији, Грчкој и Чешкој. Један од битних разлога за наглу појаву и ширење ове болести јесу ратна дешавања у Украјини која су изазвала велике миграције и повећан број контаката међу животињама. Република Србија је пре појаве афричке куге свиња радила на припреми документације која је неопходна за контролу ове заразне болести. Донет је и Правилник о мерама за рано откривање, дијагностику, спречавање ширења, сузбијање и искорењивање заразне болести афричке куге свиња, израђени су планови надзора и дијагностичких испитивања, донета су решења о проглашењу инфицираних високо ризичних подручја, израђен је план надзора, инструкције, упутства, брошуре за ловце, кориснике ловишта, за ловне организације и упутства за власнике. Постављена су обавештења на граничним прелазима и појачане граничне контроле. Ветеринари раде на едукацији власника животиња а све у циљу побољшања биосигурносних мера на газдинствима. Прошле године су попуњавани и биосигурносни упитници. У децембру 2022. године попуњено је 910 470 биоупитника након чега је утврђено да су са високим ризиком 87 504 газдинства, односно 95,66% газдинстава нису на задовољавајућем нивоу. У 2023. години донето је 16 решења о проглашењу заражених подручја, дијагностикована је болест код 243 дивље свиње, а регистровано је и 738 случајева код домаћих свиња. У зараженим домаћинствима спроведене су све неопходне мере у складу са решењем Управе за ветерину, извршена је еутаназија над 3303 свиње. Генерално, иако постоје тешкоће у спречавању ширења ове болести министарсто и Управа за ветерину свакодневно, и у континуитету, у складу са Правилником спроводе активни надзор над газдинствима која држе свиње, а спроводи се и мониторинг над дивљим свињама на подручју целе земље, нагласио је на крају излагања Милош Петровић, директор Управе за ветерину.

У дискусији су учествовали народни посланици: Маријан Ристичевић, Милован Јаковљевић, Дејан Игњатовић, Милија Милетић, др Ненад Митровић, Ило Михајловски и Момир Стојилковић.

Након расправе о тачки дневног реда Одбор је већином гласова (12 за, 1 уздржан) донео следећи:

З а к љ у ч а к

Одбор препоручује да Министарство пољопривреде, шумарства и водопривреде, Управа за ветерину, Управа за шуме, обрате посебну пажњу у сузбијању заразних болести код животиња на болест афричке куге свиња. Одбор, поред Националног кризног центра који се бави овим проблемом, препоручује да, уколико се болест афричке куге свиња нагло прошири у региону и Републици Србији, формира и оперативни штаб за сузбијање афричке куге свиња на нивоу Владе Републике Србије и у њега укључе Ловачки савез Србије, Ловачки савез Војводине, представници Војске Србије, као и представници других неопходних министарстава, органа и организација.

Пошто других питања и предлога није било, седница је закључена у 13,00часова.

Саставни део овог записника чини обрађени тонски снимак седнице Одбора, а видео запис се налази на интернет страници Народне скупштине.

СЕКРЕТАР ПРЕДСЕДНИК

Бранка Златовић Маријан Ристичевић